Blackburn [ˈblækbərn] is 'n groot katedraal- en nywerheidsdorp in die ooste van die nie-metropolitaanse seremoniële Engelse graafskap Lancashire, noord van die West Pennine Moors teen die suidelike rand van die Ribble-vallei geleë, 13 km oos van Preston en 34 km noordwes van Manchester. Saam met Darwen in die suide val Blackburn administratief onder die beheer van die unitêre owerheid (unitary authority) Blackburn with Darwen. Blackburn dien as die administratiewe setel van hierdie plaaslike owerheid. Die bevolking van Blackburn is in 2018 op sowat 120 000 beraam van wie sowat 70 persent van Engelse afkoms is. Grootskaalse immigrasie van Islamitiese Indiërs en Pakistani's het van Blackburn een van die etnies en godsdienstig mees verdeelde nedersettings in die land gemaak. Lancashire was gedurende die Middeleeue een van die armer streke van Engeland met min groter nedersettings. So was ook Blackburn oorspronklik 'n betreklik klein nedersetting wat eers in die 16de eeu tot 'n markdorp ontwikkel het. Naas weeklikse markte is met Blackburn Fair 'n jaarmark gehou wat besoekers van dwarsoor Lancashire gelok het. In 1514 is Blackburn se gimnasium gestig. Blackburn het danksy die nywerheidsomwenteling vanaf die laat 18de eeu merkwaardige ekonomiese en bevolkingsgroei ervaar.